| **Geert Wilders** |
| --- |
|  |
| G. Vildersas 2017 m. |
| Gimė | 1963 m. rugsėjo 9 d. (60 metų)Venlas, Nyderlandai |
| Tėvai | Johannes Henricus Andreas Wilders, Maria Anne (Ording) Wilders |
| Partneris (-ė) | Krisztina Márfai |
| Ėjo pareigas | 2023 –  |
|  |
| Veikla | politikas |
| Organizacijos | Nyderlandų parlamentas |
| Pareigos | parlamentaras |
|  |
| Alma mater | Nyderlandų atvirasis universitetas |
|  |
|  **Vikiteka** | Geert Wilders |

**Gertas Vildersas** (*Geert Wilders*, g. 1963 m. rugsėjo 6 d.) – Nyderlandų politikas, Laisvės partijos (*Partij voor de Vrijheid*) įkūrėjas ir lyderis.

Biografija
----------

Gimė Venlo mieste, katalikų šeimoje. Tėvas Johanesas Vildersas dirbo leidybos pramonėje, motina Ana Marija – gimusi mišrioje šeimoje Olandų Rytų Indijoje (Indonezijoje).

Baigęs mokyklą, G. Vildersas lankė sveikatos draudimo kursus, savanoriavo Tomero mošave (Vakarų Krantas), keliavo po Izraelį, arabų šalis. Grįžęs į Nyderlandus dirbo sveikatos draudimo srityje, vėliau ėmėsi rašyti kalbas Liaudies partijai už laisvę ir demokratiją. 1990–1998 m. dirbo šios partijos lyderio Frico Bolkensteino patarėju. G. Vildersas dažnai keliavo po Artimųjų Rytų šalis. Perėmė F. Bolkensteino retoriką apie imigracijos iš musulmoniškų šalių keliamus pavojus.

1997 m. G. Vildersas išrinktas į Utrechto miesto tarybą, o 1998 m. – į šalies parlamentą. 2002 m. paskirtas Liaudies partijos už laisvę ir demokratiją atstovu žiniasklaidai, tada pagarsėjo pasisakymais, nukreiptais prieš islamą ir musulmonų imigraciją. Tokia jo retorika iššaukė pasipriešinimą partijos viduje, ir 2004 m. G. Vildersas palikęs Liaudies partiją už laisvę ir demokratiją įsteigė Laisvės partiją.

2008 m. G. Vildersas sukūrė trumpametražį filmą „Fitna", kuriame kalbėjo apie islamo terorizmo keliamus pavojus. Arši antislaminė G. Vilderso retorika susilaukė grasinimų nužudymu iš islamo ekstremistų. Politikas įtrauktas į al-Kaedos atakuotinų asmenų sąrašą, nuo tol priverstas nuolatos gyventi su apsauga. 2009 m. paskelbtas *persona non grata* Jungtinėje Karalystėje, bet vėliau draudimas atvykti atšauktas. G. Vildersas dėl „neapykantos kalbos" kelis kartus buvo svarstomas teismuose, tačiau teismas kaltinimus atmetė.

2023 m. G. Vilderso Laisvės partija surinko daugiausia balsų Nyderlandų parlamento rinkimuose.

Pažiūros
--------

G. Vildersas pagarsėjo aršia antiislamine retorika: jis nesyk lygino islamą su fašizmu, ragino uždrausti Koraną, prilygino jį A. Hitlerio *Mein Kampf*, o pranašą Muchamadą vadino šėtonu. Teigė, kad musulmonės Nyderlanduose galėtų nešioti galvos dangalus tik už tai susimokėjusios „galvos skuduro mokestį". Politikas persėjo apie ateinančią Nyderlandų ir visos Europos arabizaciją bei gresiantį islamišką totalitarizmą.

G. Vildersas savo retorika rėmė Izraelį, siūlė Palestinos klausimą spręsti Jordaniją pervadinant Palestina. Palankiai vertino politinių santykių su V. Putino Rusija plėtrą. Pasmerkė Rusijos įvykdytą Ukrainos puolimą, tačiau Nyderlandus kvietė laikytis neutralumo ir netaikyti Rusijai sankcijų. Pasisakė už Nyderlandų išstojimą iš Europos Sąjungos.

Šaltiniai
---------

1. ↑  „Geert Wilders' Indonesian roots define his politics, says anthropologist". Vorige.nrc.nl
2. ↑  „Geert Wilders Fitna Movie Timeline". FeceOnAir.com
3. ↑
4. ↑  „Dutch 'extremist' Geert Wilders wins appeal to enter Britain". *The Independent*
5. ↑  Far-right leader Geert Wilders wins Dutch election, *politico.eu*
6. ↑  „Geert Wilders: Man Out of Time" Archyvuota kopija 2012-09-07 iš Wayback Machine projekto.
7. ↑  „Wilders: verbied de Koran, ook in moskee". *De Volkskrant*
8. ↑  "Geert Wilders and Dutch Jews – end of the affair? ". *Haaretz*.
9. ↑  „Speech by Geert Wilders on the first day of the General Debate in the Dutch parliament". *geertwilders.nl*
10. ↑  "Geert Wilders: Change Jordan’s name to Palestine
11. ↑  „Disagreement among populists in the Netherlands: The diverging rhetorical and policy positions of Dutch populist Radical Right parties following Russia’s invasion of Ukraine – ECPS"